**Newcastle-under-Lyme** on noin 70 000 asukkaan kaupunki ja 124 000 asukkaan hallintopiiri Staffordshiren kreivikunnassa Keski-Englannissa. Se tunnettiin aikaisemmin tekstiiliteollisuudestaan, mutta nykyään siellä valmistetaan pääasiassa tiiliä, laattoja, elektroniikkaa ja konetekniikkaa. Kaupunkia ei pidä sekoittaa suurempaan Newcastle upon Tynen kaupunkiin Koillis-Englannissa.

Kaupungin nimen osa "new castle" viittaa "uuteen linnaan", joka rakennettiin 1100-luvulla. "Under-Lyme" voi liittyä joko läheiseen lehmusmetsään (engl. *lime*) tai Lyme-puroon.

Maantiede
---------

Newcastle-under-Lyme sijaitsee Staffordshiren kreivikunnassa, Manchesterin ja Birminghamin välillä. Keskuskaupungin lisäksi hallintopiiriin kuuluvat kaupungit Chesterton, Clayton, Keele, Kidsgrove, Knutton, Silverdale ja Wolstanton. Hallintopiiri muodostaa viereisen Stoke-on-Trentin kaupungin kanssa yhtenäisen taajama-alueen, jossa asui vuonna 2011 noin 373 000 henkeä.

Historia
--------

Newcastlen linna rakennettiin suojelemaan aluetta walesilaisten hyökkäyksiltä ja mahdollisilta valtaistuimen tavoittelijoilta. Kuningas Henrik II perusti kaupungin, joka sai kaupunkioikeudet vuonna 1173. Kuningas edisti Newcastlen markkinoita, jotka keräsivät kauppiaita ja ostajia laajalta alueelta.

Kaupunki sijaitsee strategisesti Lontoosta ja Birminghamista Liverpooliin kulkevan tien varrella, ja 1700-luvulla siellä oli vilkasta postivaunuliikennettä. 1700-luvun lopulla alueelle kaivettiin useita kanavia rahtiliikennettä varten, ja 1800-luvun puolivälissä kaupunkiin tuli rautatie. Rautatien pistoraiteet vedettiin rautakaivoksille, ja sekä kanava- että rautatieliikenne keskittyi aluksi vain rahtiliikenteeseen. Matkustajaliikennettä varten perustettiin myöhemmin seisake, joka suljettiin ennen 1960-lukua.

Vuosisatojen varrella Newcastlessa on harjoitettu monenlaista liiketoimintaa. Se tunnettiin hatuistaan 1500–1800-luvuilla. Seudulla oli jo varhain silkki- ja puuvillatehtaita, ja myöhemmin hiilikaivoksia ja tiilitehtaita. Nykyisin alueella on kevyttä teollisuutta.

Koulutus
--------

Newcastle-under-Lymessä toimii Newcastle-under-Lyme College ja Keelen yliopisto. Yliopisto on perustettu 1949 ja sai yliopistostatuksen 1962. Yliopistossa on terveydenhoidon, luonnontieteiden sekä humanististen ja sosiaalitieteiden tiedekunnat, joista viimeksimainittuun sisältyy myös oikeustieteen osasto. Yliopistossa on yhteensä noin 10 000 opiskelijaa ja kahdentuhannen hengen henkilökunta.

Kulttuuri
---------

Kaupungissa järjestetään vuosittain jazz- ja bluesfestivaali sekä musiikkitapahtuma Lymelight Festival. Teatteri Victorian Theatre aloitti toimintansa vanhassa elokuvateatterissa 1950-luvulla, ja vuonna 1986 avattiin uusi teatteritalo (New Vic), jossa katsomo ympäröi näyttämöä renkaana kaikilta puolilta.

Lähteet
-------

1. 1 2 3  Newcastle-under-Lyme Encyclopedia Britannica. Viitattu 6.9.2014.
2. 1 2  Brinkhoff, Thomas: Newcastle-under-Lyme (District, United Kingdom) – Population Statistics, Charts, Map, Location, Weather and Web Information *City Population*. Viitattu 5.3.2019. (englanniksi)
3. 1 2 3 4  History of Newcastle-under-Lyme Newcastle Borough Council.  Arkistoitu 21.3.2009. Viitattu 15.2.2015.
4. ↑  Brinkhoff, Thomas: Stoke-on-Trent (Unitary District, West Midlands, United Kingdom) – Population Statistics, Charts, Map, Location, Weather and Web Information *City Population*. Viitattu 5.3.2019. (englanniksi)
5. ↑  Newcastle-under-Lyme: Introduction (A History of the County of Stafford: Volume 8, ed. J G Jenkins (London, 1963), pp. 1-8)  1963. History of Britain Online. Viitattu 15.2.2015.
6. ↑  Studying in Newcastle Newcastle Under Lyme Town Partnership.  Arkistoitu 15.2.2015. Viitattu 15.2.2015.
7. ↑  Faculties Keele Univesiry. Viitattu 15.2.2015.
8. ↑  Keele University  2014. The Independent. Viitattu 15.2.2015.
9. ↑  Newcastle-under-Lyme Jazz & Blues Festival (Arkistoitu – Internet Archive) Newcastle Under Lyme Town Partnership
10. ↑  Lymelight Festival 2015 (Arkistoitu – Internet Archive) Newcastle Under Lyme Town Partnership
11. ↑  History of the New Vic Theatre New Vic Theatre. Viitattu 15.2.2015.

Aiheesta muualla
----------------

* Newcastle-under-Lymen virallinen kotisivu

* Kuvia tai muita tiedostoja aiheesta **Newcastle-under-Lyme** Wikimedia Commonsissa